31. März 2006  So, ändlich chumi wiedermal dezue zum öppis is Tagebuech schriebe.  Hüt bin ich s'erschte Mal i dä Baby-Massage gsi bi dä Ruth. Ich bin  sogar grad als Demo-Bueb angagiert worde. D'Ruth hät das natürli fantastisch gmacht und ich han d'Ganzkörper-Massage i volle Züge gnösse! Nachher bini allerdings - chum agleit - seelig uf dä Bei vom Mami igschlafe!  Wills mir so guet gfalle hät, freu ich mich scho riesig uf dä nächschti Friitig - dänn versuechts s'Mami emal....    2. April 2006  Äs gaht wiedermal ums Schlafe! Die Nacht hanis eso gmacht, wie s'Mami gern hetti. Scho öppe hani i dä letschte Wuche 7-8 Stund  am Stuck gschlafe, doch meischtens bini dänn ebe so frühe igschlafe, dassi gliich wieder zwüsched 4i und 5i i dä Nacht Hunger gha han. Und vom Samschtig uf dä Sunntig hanis perfäkt gmacht : Nach eme churze Nickerchen vo 9 bis 11 hani nomal en Schoppe übercho und han dänn bis am 6:30 am nächschte Morge duregschlafe. S'Mami hät richtig Freud gha und hofft, dass ich das jetzt öfters mache!